Hrvatski jezik (23. ožujka 2020.)

**Novinarski stil**

ROK ZA IZVRŠAVANJE ZADATKA: petak (27. 3.), do 17:00 sati

Zadatak i upute za rad:

* Nastavljamo dalje s istraživanjem i upoznavanjem stilova u hrvatskome jeziku. Na redu nam je novinarski stil. S tim se stilom, iako nekad toga niste svjesni, svakodnevno susrećete, a posebice na različitim mrežnim stranicama/portalima te u televizijskim emisijama i vijestima koje pratite. Vjerojatno dosad već imate neke pretpostavke o tome koje vještine treba imati dobar novinar, kako trebaju biti napisane i objavljene dobre i kvalitetne vijesti, no sad ćete se još malo detaljnije upoznati s obilježjima novinarskoga stila.
* Pročitat ćete lekciju u udžbeniku „Hrvatska krijesnica 8“ te zapisati u bilježnicu ono što smatrate najvažnijim za zapamtiti. Također, upoznat ćete se i s važnim obilježjima intervjua, koji je jedna od najzastupljenijih novinskih vrsta.
* Kada proučite i zapišete sva ta obilježja, pokušat ćete ih i sami primijeniti te se okušati u ulozi novinara. Izabrat ćete jedan od sljedećih dvaju zadataka:

1. Intervjuirat ćete jednog člana svoje obitelji. Vodit ćete se uputama za pisanje i provođenje intervjua koje imate u udžbeniku, a za inspiraciju vam mogu poslužiti i neki intervjui koje pronađete u različitim medijima (na internetu, u novinama i sl.). Temu intervjua sami ćete izabrati te ćete u skladu s izabranom temom osmisliti i pripremiti pitanja koja ćete postaviti intervjuiranoj osobi. Izaberite sami način na koji ćete provesti intervju – pitanja i odgovore možete zapisivati u bilježnicu, no možete intervju i snimiti mobitelom. Koji god način realizacije izaberete, vaš intervju mi šaljete privatnom porukom na yammer. P.S. Iako ćete intervjuirati člana svoje obitelji, pokušajte biti što objektivniji i uživjeti se u ulogu profesionalnoga novinara.
2. Napisat ćete vijest o nekom aktualnom događaju u svijetu (već pretpostavljam koja će teme biti zastupljene ☺). Pazite da vaša vijest bude dobro istražena, da ne prenosi netočne i neprovjerene informacije, da se kao novinar kvalitetno pripremite za svoj posao izvještavanja. Prisjetite se obilježja dobre vijesti koje smo učili u 7. razredu – točne informacije, aktualne teme, objektivnost i jasne, nedvosmislene rečenice. Svojoj vijesti osmislite i zanimljiv naslov koji će privući pažnju. Ovaj zadatak možete realizirati na dva načina: a) napisati vijest u bilježnicu kao da će biti objavljena u nekom tiskanom mediju (novinama) ili b) mobitelom snimiti vijest koja će onda izgledati kao da izvještavate s terena (poput Andrije Jarka ☺) – ako budete snimali vijest, vi ćete biti u prvom planu kao novinar koji treba jasno i izražajno obavijestiti gledatelje o nekom događaju. Koji god način izaberete, ne zaboravite da na kraju treba biti jasno istaknuto ime i prezime novinara, kao i za koji medij (novine, portal ili tv kuću) izvještavate. Način slanja vijesti isti je – privatnom porukom na yammeru.

Budite kreativni i uživite se u ulogu pravoga novinara! Sretno u pripremi i izvršavanju zadatka!

Rok vam je naveden na početku ovih uputa.

Učiteljica Darja